Onlangs afgelê? Maak seker jou finale salaris was nie oorbelas nie - Jou Geld | Solidariteit WêreldJou Geld | Solidariteit Wêreld
Tuis › Artikels › Onlangs afgelê? Maak seker jou finale salaris was nie oorbelas nie
Indien jy gedurende die afgelope jaar-en-'n-half afgelê is, is daar 'n goeie kans dat jy te veel belasting betaal het op jou skeidingspakket, volgens die kenners van die belastingwet.
Werknemers wat oor die afgelope 12 tot 18 maande afgelê is, loop spesifiek die risiko dat hulle verkeerd vir belastingdoeleindes behandel is, veral vrywillige afleggings.
Die wet tref geen onderskeid tussen vrywillige en onvrywillige afleggings nie. Lede van die SA Instituut van Belastingpraktisyns (SAIBP) het egter in reaksie op 'n gids wat in Julie 2018 deur die Suid-Afrikaanse Inkomstediens (SAID) uitgereik is, 'n hersiening van hierdie belasting aangevra.
Volgens Patricia Williams, belastingdespuutkundige by Bowmans en voorsitter van die SAIBP, moet werknemers wat 'n vrywillige afleggingspakket aanvaar het anders aangeslaan word as werknemers wat nie die opsie vir aflegging aangebied is nie.
Williams sê afgelegde werknemers wat oorbelas is, kan die belasting wat hulle te veel betaal het, terugkry – mits hulle weet waarvoor om te soek en hoe om te werk te gaan:
Die uitbetaling wat jy ontvang het, moet aangedui word met bronkode 3901, en die werknemer se belasting wat afgetrek is, moet aangedui word met bronkode 4115. As hierdie kodes op jou IRP5 voorkom, is jy waarskynlik korrek belas.
As die uitbetaling wat jy ontvang het, egter met die bronkode 3907 aangedui word, en die werknemer se belasting aangedui word met bronkode 4102, is jy waarskynlik oorbelas.
As jy nog nie die inkomstebelastingopgawe ingedien het waarop hierdie skeidingsvoordele verklaar word nie, kan jy dit regstel wanneer jy die opgawe indien en 'n belastingpraktisyn kan jou help om dit te doen.
Alternatiewelik kan jy die opgawe wat foutiewe bronkodes bevat indien en dan 'n beswaar teen die assessering indien. As jy alreeds jou inkomstebelastingopgawe ingedien het, sal SAID gewoonlik alreeds 'n assessering uitgereik het.
Om die belasting terug te eis, sal jy nou beswaar teen daardie assessering moet indien, verkieslik met insluiting van 'n formele versoek vir 'n verminderde assessering. Gebruik 'n belastingpraktisyn om jou te help om dit te doen of raadpleeg een van die SAID-gidse wat verduidelik hoe om teen 'n assessering beswaar te maak.
Die gronde vir jou beswaar sou wees dat die relevante bedrag 'n "skeidingsvoordeel" is, bronkode 3901, en nie 'n "ander enkelbedrag", bronkode 3907 nie; en dat die werknemersbelasting aangedui behoort te word met bronkode 4115, synde belasting op 'n skeidingsvoordeel-enkelbedrag en nie "normale" werknemersbelasting nie (bronkode 4102).
Sluit 'n stawende brief in by jou beswaar, wat verduidelik dat die bedrag wat jy ontvang het 'n skeidingsvoordeel vir belastingdoeleindes is. Gee die rede (byvoorbeeld dat jou werkgewer personeel oor die algemeen verminder het) en verduidelik dat jy dienooreenkomstig geregtig is op die belastingvrystelling en spesiale belastingtabelle van toepassing op skeidingsvoordele.
Jy word normaalweg slegs toegelaat om binne 30 dae vanaf die belasting-assessering beswaar te maak. Jou beswaar teen die belasting op jou skeidingsvoordeel mag dalk laat wees en jy moet verduidelik dat jy die fout op jou belasting-assessering eers nou agtergekom het. Jy kan die buitengewone omstandighede noem as synde 'n foutiewe klassifikasie van die skeidingsvoordeel deur jou werkgewer op jou IRP5 en dat hierdie inligting outomaties op jou belastingopgawe vasgelê is.
Gegewe die moeilike finansiële omstandighede en weerloosheid van afgelegde werknemers en hulle afhanklikes, is om belasting wat te veel betaal is terug te ontvang van enorme belang.